En nom de nostre Seigneur, amen. L’an de l’incarnation d’icellui courrant mil quatre cens soixante et dix neuf, le dixiesme jour du mois d’octobre. Nous Charles de Beffromont, chevalier, seigneur de Sombernon et de Prissey, et Anthoine Pot, sa femme, dame desdiz lieux, tant en noz noms, partant commil nous touche, comme du vouloir et consantement de damoiselle Loyse de Saulx, fille de moy ladite Anthoine Pot, du corps de feu noble seigneur messire Charles de Saulx, jadis seigneur dudict Prissey, et femme de noble seigneur messire Estienne de Poiseul, seigneur d’Autherive et bailly de Mentes, absent, auquel elle a promis et promect se faire auctoriser et ratiffier le contenu en ces présentes, toutes et quantesfois que mestier sera et requise en seray dehuement. Mesmement, je, la dicte Anthoine, de l’auctorité, consantement et volenté dudict monss Charles, mon mari, ad ce présent et me auctorisant en ceste partie. Savoir faisons à tous présens et advenir qui ces présentes lettres verront et ourront. Que, comme les habitans dudit Prissey soient sers de mainmorte et de serve condition, et aussi taillables hault et bas, pour occasion de laquelle servitute et mainmorte, ledit village de Prissey est en voye de venir en ruyne et désolation, pour ce que nul ne se veult arrester ou demeurer, dont les tailles, rantes et revenus à nous appartenant oudit villaige de Prissey sont diminuées et sont en voye de plus dyminuer ou temps advenir se par nous n’y est sur ce pourveu et remedié. Et soit ainsi pour occasion des choses dessus dictes, les habitans dudit Prissey ou la pluspart d’iceulx, mesmement Jehan Bouchard, Jehan Chevance, Jehan Guiennot, Jehan Cautelet et Jehan Sergent, tous habitans dudit Prissey tant en leurs noms, partant comme il leur touche, comme pour et es noms de tous les habitans dudit Prissey, sont venuz par devers nous audit Sombernon, et nous ont dit et exposé les choses dessus dictes; nous requérant très humblement que pour le bien de nous, de noz hoirs et successeurs, seigneurs et dames dudit Prissey, et aussi desdiz habitans dudit Prissey, les voulsissions du tout en tout manumettre, affranchir et oster de la dite servitute, mainmorte et serve condition et leur abosnier leurs tailles sans jamais les haulser. Ainsi est, que nous, lesdiz sieur et dame de Prissey, du vouloir, consantement et bon plaisir de la dite dame Loyse de Saulx, ad ce présente, vueillant, consantant, en tant que mestier fait et promectant ratiffier et faire ratiffier par son dit mary. Mesmement, je, ladite Anthoine Pot, de l’auctorité que dessus, oye la supplication et requeste des diz habitans de Prissey, comme juste et raisonnable. Considérans la bonne affection naturelle que avons esdiz habitans, et aussi pour l’entretennement de nostre dite terre et seignorie dudit villaige de Prissey, et aussi que chascune personne désire venir à franchise et liberté, et oster de servitute; de noz certaines sciences et bons propoux, sans force, contraincte ou induction aucune, mais pour ce que ainsi nous plaist de faire pour nostre grant et évident prouffit, avons manumis, affranchiz, et par ces présentes lettres manumectons et affranchissons iceulx habitans dudit Prissey, présens et advenir, perpétuellement, pour eulx et leurs hoirs et successeurs et pour toute leur postérité née et à naistre, et les avons ostez, ostons et mectons hors de toute mainmorte et servitute. Et vueillons et consantons expressément, pour nous, noz diz hoirs et successeurs, que les diz habitans dudit Prissey, leurs diz hoirs, successeurs, ayans cause et toute leur dite postérité, née et à naistre, et tous leurs biens, tant meix, maisons, héritaiges et biens meubles quelxconques, soient francz et de franche condition, comme sont les autres voisins de franche condition, en payant à nous et à noz diz hoirs doresnavant les tailles, droiz, revenues accoustumez, sans jamais haulser ne accroistre. Et avec ce iceulx habitans de Prissey et leurs diz hoirs et successeurs succéderont et pourront succéder les ungs es autres, ainsi que font gens de franche condicion, sans ce que jamais, nous, nos diz hoirs et successeurs y puissions aucun droit demander, requérir et pourchasser. Et ceste présente franchise nous avons faicte et faisons esdiz habitans de Prissey, pour eulx, leurs diz hoirs et successeurs perpétuellement, tant pour les causes et considérations dessus dites, comme pour et parmy ce que iceulx habitans de Prissey nous ont renoncé et transpourté perpétuellement leur four bannal dudit Prissey, qui leur compétoit et appartenoit, pour icellui tenir et posséder doresnavant perpétuellement et lever les prouffiz et ésmolumens d’icellui à nostre seul et singulier prouffiz. Parmi et moyennant ce que nos diz hoirs aussi nous et nosdiz successeurs soignerons ausdiz habitans, fournier ydoine et souffisant pour cuyre, pour iceulx habitans chascun jour de samedy et autres jours à eulx nécessaires pour cuyre, et ainsi qu’il a esté accoustumé cy devant et tellement que pour faulte du fournier n’ayent aucune disecte de pain, en paiant le fournaige raisonnable accoustumé comme font ceulx de Nuyz. Et ne pourront iceulx habitans doresnavant faire aucungs fours en leurs hostez ou ailleurs, fors petiz fournetz pour cuyre seullement flans, pastez, flamusses et gasteaulx. Et aussi pour le pris et somme de cinquante frans que les diz habitans de Prissey nous ont paiez pour une foiz, dont nous sumes contens et les en quictons par ces présentes lettres. Et avec ce, nous ont faicte d’ung cop de fessoul nostre vigne dudit Prissey. Et parmy cestes, avons reservez et réservons que, nonobstant la dite franchise et liberté, les diz habitans nous paieront et à nosdiz hoirs et successeurs, perpétuellement chascun an, les tailles, censes, rentes, courvées, loux, remuaiges et autres choses acoustumez de paier. Et mesmement paieront lesdites tailles au jour de Saint Barthelemy, chascun an, à peine de sept solz d’amende, sans faire autre exécution d’arrest de leurs bestes, ainsi que l’on souloit faire, et au deffault de payer, ne paieront que les diz sept solz tournois d’amende, ainsi que par cy devant, sans haulser, sur les meix, maisons et héritaiges dont iceulx habitans ont baillez déclaration desdites tailles en la manière que s’ensuit: Premierement Jehan Guiennot et ses consors, etc., tous habitans dudit Prissey, en noz noms et procureurs des autres habitans dudit Prissey, souffisamment fondez de lettres de procuration. Sauf et reservé es choses dessus dictes, le bon vouloir et plaisir du seigneur du fied saucun en y a. Et avec ce, seront tenuz les diz habitans de maintenir leurs diz mex, maisons et héritaiges en bonne réparation, tellement qu’ils puissent valoir les dites charges. Dont et desquelz traictiers, accords, manumissions, affranchissement et autres choses dessus dites, nous lesdiz sieurs et dame de Prissey, esdiz noms, sumes et nous tenons pour bien contens. Promectons, nous les diz seigneur et dame esdiz noms et chacun de nous pour le tout, mesmement, je, ladite dame, de l’auctorité que dessus, par noz sermens pour ce donnez corporellement aux Sains Ewangilles de Dieu, et soubz l’obligation de tous noz biens et des biens de nos diz hoirs et successeurs, tant meubles comme héritaiges, présens et advenir quelxconques, cest présent affranchissement, manumission et tout le contenu en ces présentes lettres, avoir et tenir perpétuellement ferme, estable et aggréable, sans contrevenir, faire, dire ne consantir venir par nous ne par autres en quelque manière que ce soit, en jugement ne dehors, mais icelle franchise et tout le contenu en ces présentes entretenir, garder et accomplir de point en point et tout selon le contenu en ces présentes lettres en la maniêre que dit est. En renonceant, en ce fait, nous les dits seigneur et dame, es diz noms à toutes et singuliéres exceptions, déceptions, fraudes, baratz, cautelles, cavillations et toutes autres choses tant de fait comme de droit et de constitutions à ces lettres contraires, cessans du tout et arrières mises, mesmement, je, la dite dame, à tous droiz et loyz à la faveur des femmes. Et à l’observance des choses dessus dictes, nous les diz seigneur et dame, vueillons, nous, nos diz hoirs, successeurs et ayans cause, estre contraings et executez ainsi comme de propre chose adjugée par la court de la chancellerie du duchié de Bourgoingne, à la juridiction et contraincte de laquelle court, quant à ce, nous submectons et obligeons nos diz hoirs et ayans cause et leurs diz biens. En tesmoing de ce nous avons requis et obtenu le séel de la court de la dite chancellerie estre mis à ces présentes lettres et es semblables d’icelles doublées de mot à mot, lesquelles nous veuillons et consantons estre faictes et reffaictes, une fois ou plusieurs au dictié et conseil de saiges la substance du fait non muée. Faictes et passées audit Sombernon, pardevant Guillaume Gondart, notaire publique et coadjuteur du tabellion fermier de Nuyz pour le Roy, nostre sire. — Présens discrete personne messire Jehan de Vergey, prestre, curé dudit Sombernon; noble homme Charles de Saint Verain, escuyer; noble homme Pierre, bastard de Beffromont; Jehan Mengnard, alias Barbier, tous demeurans audit Sombernon, et autres tesmoings ad ce appellez et requis les an et jour dessus diz. Ces présentes lettres ont estées grossées et expédiées après le trespas de feu le dit Guillaume Gondart, par moy Jehan Ocquidem, notaire publicque et coadjuteur du tabellion fermier de Nuyz pour le Roy nostre sire, par commission à moy donnée. Lequel feu Guillaume Gondard, par prévancion de sa mort ne les a peu grossir ne expédier. Fait quant à la dite expédition le premier jour du mois d’octobre, l’an mil CCCC quatre vings et six. OCQUIDEM.